夜寒大風洶洶不能寐用前韻作一首
作者：程俱
朝代：宋

paragraphs: 朔風如長兵，犀兕貫七屬。
寥寥挾霜露，浩浩入空曲。
羈禽無安巢，凍獸吼冰谷。
枯摧卵壓山，石走塵飛麴。
終朝恣飄鼓，衆竅如歌哭。
客懷正無聊，默念歎鴻鵠。
窮愁巧相尋，夜氣恐將梏。
羲娥不我待，始姤今已復。
黄昏歌苦寒，達旦幾翻覆。
悲蛩尚啾喧，餓鼠時躑躅。
青編置牀頭，芸竹有餘馥。
枯腸浪自苦，無食安能續。
平生僅識字，無地寄雙足。
呼僮屏書眠，傳記真舉燭。